FI Euroopan unionin virallinen lehti CE 78/188

(2004/C 78 E/0195)

KIRJALLINEN KYSYMYS E-2921/03

esittäjä(t): Glyn Ford (PSE) komissiolle

(2. lokakuuta 2003)

Aihe: Puuvillatuet

Voiko komissio toimittaa yksityiskohtaiset tiedot Euroopan unionin puuvillantuottajille vuosittain ja maittain viitenä viime vuonna maksetuista tuista ja vertailla EU:ssa tonnilta maksettua tukea Yhdysvalloissa maksettuun tukeen?

Franz Fischlerin komission puolesta antama vastaus

(5. marraskuuta 2003)

Luxemburgissa 26. kesäkuuta 2003 annetun sitoumuksen mukaisesti komissio antoi 23. syyskuuta 2003 oliiviöljyn, tupakan ja puuvillan yhteisten markkinajärjestelyjen uudistamista koskevan tiedonannon, joka perustui yhteisen maatalouspolitiikan (YMP) vuoden 2003 uudistuksen tavoitteisiin ja lähestymistapaan.

Maatalouden pääosasto on laatinut tämän tiedonannon tueksi puuvilla-alaa koskevan työasiakirjan, jonka on tarkoitus toimia perustana ehdotukselle. Työasiakirja on saatavilla Internet-osoitteessa (europa.eu.int/comm/agriculture/markets/cotton).

Edellä mainitun asiakirjan perusteella voidaan määritellä yhteisön puuvillantuotannon merkitys maailmanmarkkinoilla viime vuosina. Siinä selostetaan myös yhteisön tukijärjestelmän toimintaa sen perustamisesta Kreikan liittymiseen asti sekä annetaan asiaan liittyviä tilastotietoja erityisesti viljelyaloista, tuotannosta ja budjetista.

Puuvilla-alan yhteisön tuen osalta on syytä muistaa, että tukea myönnetään jalostajalle sen mukaan, mikä on tuottajan toimittama määrä puuvillaa, josta siemeniä ei ole poistettu. Tuen edellytyksenä on, että tuottaja on saanut puuvillan, josta siemeniä ei ole poistettu, tonnikohtaisen vähimmäishinnan. Tukijärjestelmään ei sisälly vientitukia.

Puuvillan, josta siemeniä ei ole poistettu, jalostajalle myönnettävä tonnikohtainen tuki on samansuuruinen kuin neuvoston vahvistaman kohdehinnan ja komission kuitujen maailmanmarkkinanoteerausten perusteella vahvistaman maailmanmarkkinahinnan erotus. Jos tuotanto ylittää viitemäärät, sovelletaan vakautus-mekanismia, jolla kohdehintaa ja vähimmäishintaa alennetaan yhtä suurilla määrillä, mikä puolestaan vaikuttaa tuen määrään.

Puuvillan, josta siemeniä ei ole poistettu, viimeksi kuluneiden viiden markkinointivuoden tonnikohtaisen tuen määrät ovat seuraavat:

(euroa/tonni) Markkinointivuosi Kreikka Tuki Espanja Tuki 1998/1999 561 664 1999/2000 474 523 2000/2001 427 633 2001/2002 461 696 2002/2003 562 670

Puuvilla-alan kansainvälisen neuvoa-antavan komitean mukaan Yhdysvalloissa myönnettiin puuvillalle, josta siemenet on poistettu, tukea seuraavasti:

(USA:n senttiä/pauna) Markkinointivuosi Yhdysvallat Kansallinen tuki 1998/1999 22 1999/2000 25 2000/2001 12 2001/2002 24

Yhdysvaltojen uuden ”Farm Bill” -lain mukaan markkinointivuodesta 2002/2003 alkaen myönnetään uudenlaista tukea, jota annetaan suhdannevaihteluja tasaavan maksun muodossa silloin, kun puuvillan-tuottajan (markkinahinnasta ja tuesta muodostuvat) kokonaistulot alittavat ohjehinnan, joka on 72,4 USA:n senttiä paunalta.

Yhdysvaltojen puuvilla-alan tukipolitiikkaan sisältyy myös muunlaisia vientitukia, kuten tuettuja vientiluotto-ohjelmia. Euroopan yhteisöllä puolestaan tällaisia ei ole.

Lisäksi on syytä muistaa vapaa pääsy Euroopan markkinoille (ei tulleja eikä tuontikiintiöitä), EU:n asema puuvillan, josta siemeniä ei ole poistettu, maailman suurimpana tuojana sekä Euroopan tuotannon vähäinen merkitys (noin 2,5 prosenttia koko maailman tuotannosta) verrattuna Yhdysvaltoihin (noin 20 prosenttia). Tämä tulee esiin myös verrattaessa kokonaisbudjetteja.

Markkinointivuosi Euroopan unioni Budjetti (milj. EUR) Yhdysvallat (1) Budjetti (milj. USD) 1998/1999 903 1 132 1999/2000 855 1882 2000/2001 733 3 809 2001/2002 804 1868 2002/2003 871 3 307

(1) Yhdysvaltojen maatalousministeri— USDA (United States Department of Agriculture).